Jo, kvinderne var i klart overtal ved premieren på en ny designfestival, Fiberfryd, i Aalborg. Men en enkelt mand havde alligevel blandet sig med selskabet for at deltage i både fællesang og stafetbroderi. Albert Reinholdt Østergaard nøjedes ikke bare med at akkompagnere fællessangen på kontrabas, som er hans instrument - han har også kastet sig ud i disciplinen strikning. - Jeg har ikke tænkt så meget det med at være mand og strikke. Jeg har bare tænkt, at det var vældig spændende, siger Albert Reinholdt Østergaard. - Jeg startede med en rigtig grim blå hue, og så blev det til en frihåndstrøje med mågemotiv. Og så tog det overhånd derefter. Nu sidder jeg i en af mine egne designs og alt muligt og strikker, så det er jo en meget sjov fornemmelse, uddyber han.

Referat:
En ny designfestival for håndarbejde så lørdag dagens lys i Aalborg, hvor 141 deltagere dyrkede fælles passion.